b'\n_START_ARTICLE_\nEva Hellas\n_START_PARAGRAPH_\nEva Maria Hellas, my\xc3\xb6hemmin Lindberg (12. hein\xc3\xa4kuuta 1933 \xe2\x80\x93 14. joulukuuta 2016) oli vuoden 1952 Miss Suomi. H\xc3\xa4net valittiin Miss Suomeksi Messuhallissa vuoden 1951 syksyll\xc3\xa4. Osallistujia oli kahdeksantoista. Selostajan sanojen mukaan \xe2\x80\x9dmit\xc3\xa4\xc3\xa4n t\xc3\xa4ydellist\xc3\xa4 kaunotarta ei kilpailijoiden joukossa viel\xc3\xa4k\xc3\xa4\xc3\xa4n ollut, vaikka yleistaso olikin huomattavasti kohonnut edellisvuotisesta\xe2\x80\x9d. Valinta taas oli \xe2\x80\x9dtuomariston kompromissi ja yll\xc3\xa4tys katsojille\xe2\x80\x9d. Ehdokkaat eiv\xc3\xa4t esiintyneet uimapuvuissa suurelle yleis\xc3\xb6lle, vaan ainoastaan tuomaristolle, valokuvaajille ja elokuvaajille. Ilmeisesti t\xc3\xa4m\xc3\xa4 johtui Miss Suomi -kisojen moraalia koskevasta arvostelusta._NEWLINE_Hellas esiintyi elokuvissa Se alkoi sateessa (1953), Hilja \xe2\x80\x93 maitotytt\xc3\xb6 (1953) ja Sininen viikko (1954).'